Uršula Ambrušová

ŤAHANOVSKÁ LEGENDA

(... alebo Columna vero murata – murovaný stĺp na Ťahanovciach)

THE ŤAHANOVCE LEGEND

(... or Columna vero murata – the walled column at Ťahanovce)

Ukážka z elektronickej knihy

„Publikáciu z verejných zdrojov podporil Fond na podporu umenia.“

„The publication was publicly funded by the Slovak Arts Support Fund.“

ŤAHANOVSKÁ LEGENDA

(... alebo Columna vero murata – murovaný stĺp na Ťahanovciach)

THE ŤAHANOVCE LEGEND

(... or Columna vero murata – The walled column at Ťahanovce)

Autorka/Writen by: © PhDr. PaedDr. Uršula Ambrušová, PhD.

Zostavila a redigovala/Compiled and edited by: © PhDr. PaedDr. Uršula Ambrušová, PhD.

Všetky práva vyhradené. Žiadna časť tejto publikácie nesmie byť reprodukovaná, kopírovaná alebo šírená, uchovávaná či prenášaná prostredníctvom elektronických, mechanických, rozmnožovacích či iných médií aj v inom než slovenskom jazyku, alebo prekladaná do iných jazykov bez predchádzajúceho súhlasu autorky. • All rights reserved. No part of this publication may be reproduced, copied or shared, stored or transmitted by any means whether electronic, mechanical or reproductory or any other media, nor in any language other than Slovak or translated into another language, without prior and express permission from the author.

Obrazová príloha publikácie je v súlade so zásadami citovania prameňov a dokumentov. • The pictorial appendix complies with the principles of citing sources and copyrights.

Košice 2018

ISBN 978-80-973026-8-9

Fotografia stĺpa v súčasnosti. • View of the column in present state.

ŤAHANOVSKÁ LEGENDA

NA POČIATKU BOLA LEGENDA...

... a tá rozpráva o mladom dievčati, ktoré bolo zbierať maliny v lese zvanom Furcsa pod Košickou horou (z maďarčiny Furcsa erdő – Furčiansky les, slovo furcsa v maďarčine znamená divný, čudný, zvláštny). Podľa zmienok mohol les dostať svoje pomenovanie pod vplyvom podivných udalostí, ktoré sa v ňom udiali.1 Hustý tmavý les odjakživa v ľuďoch vzbudzoval rešpekt. Dnes sa na tomto kopci rozprestiera pomerne veľká mestská časť Košice-Dargovských hrdinov, ale aj naďalej je zaužívaný hovorový názov pre spomínanú mestskú časť – „Furča“.

Nad Košickou kotlinou sa rozprestieral nevysoký kopec, ktorý viedol do lesa, kam zvykli chodievať ľudia na drevo, huby či lesné plody. Okolo lesa viedla stará cesta do Prešova. Z lesa tiekol Monocký potok (Moňok), ktorý sa ďalej vlieval do Hornádu.

Vráťme sa však k našej legende. V jeden letný deň sa vybralo isté dievča do lesa zbierať lesné plody. Ako to počas letných mesiacov býva, náhle sa strhla silná búrka. Dievča sa dalo na ústup pred dažďom a prudkým vetrom, ale zasiahol ju blesk. Keď sa ani k večeru nevracalo domov, išli ju hľadať. Našli ju, avšak zostali im už len oči pre plač. Na mieste, kde dievča našli, dal jej otec na pamiatku tohto hrozného nešťastia postaviť Božie muky... Zaujímavosťou je, že táto legenda má ešte ďalšie dve verzie.

Druhá verzia legendy hovorí o krásnom mladom dievčati, ktoré zasiahol blesk. Keďže dievča už bolo zasnúbené, Božie muky jej dal z lásky postaviť snúbenec.

A napokon tretia verzia hovorí o milujúcej manželke a matke, ktorú v lese smrteľne zasiahol blesk. Božie muky dal žene na pamiatku postaviť smútiaci manžel.

Na počiatku bola legenda. • In the beginning was the legend.

NEZNÁMY STĹP

Vzácna pamätihodnosť, ktorá dlhé roky stála bez povšimnutia či rozsiahlejšieho výskumu, sa nachádza v katastrálnom pásme mestskej časti Košice-Sídlisko Ťahanovce.

Spočiatku ruine nik nevenoval pozornosť. Na historický objekt upozornil v rokoch 1998 – 1999 Košičan a predseda Historickej spoločnosti I. Henszlmanna Juraj Halász. Prvú známu fotografiu vyhotovil János Tancsák. V roku 2001 sa ruiny po záchrannej stránke ujal kunsthistorik Mgr. Gabriel Kladek. Po zreštaurovaní historickej stavby sa v roku 2006 stal hlavným motívom erbu mestskej časti Košice-Sídlisko Ťahanovce.2 Stavbu, vtedy nazývanú renesančný stĺp alebo „kaplička“, požehnal košický arcibiskup Mons. Alojz Tkáč. V stručnej správe o pamiatkovom výskume a následnej rekonštrukcii bolo zverejnených pomerne málo informácií. V roku 2016 sa pristúpilo k doplneniu a rozšíreniu existujúceho pamiatkového výskumu o výskum archívny historický.

Fotografia stĺpa v pôvodnom stave. • View of the column in its original state.

Fotografia stĺpa v súčasnosti. • View of the column in its present state.

ZAČIATOK VÝSKUMU, VÝSKUMNÁ STRATÉGIA

Archívny historický výskum sa začal realizovať v októbri 2016. Pri výskume bola použitá obsahová analýza. Zdrojovým materiálom výskumu boli zachované písomné pamiatky, teda archívne dokumenty, mapy, články z dobových novín a fotografie. Výskumná stratégia bola založená na rozbore dostupných písomných pamiatok, archívnych materiálov. Z nájdených originálov dokumentov, týkajúcich sa murovaného stĺpa, bol vykonaný prepis a preklad. Cieľom výskumu bolo uskutočniť pramennú kritiku, objektívne posúdiť analyzované dokumenty a zhrnúť dostupné informácie.

COLUMNA VERO MURATA – MUROVANÝ STĹP

Kanonické vizitácie a najstaršia doložená písomná zmienka o murovanom stĺpe

V Arcidiecéznom archíve v Košiciach boli preskúmané zachované archiválie, týkajúce sa Ťahanoviec v 17. a 19. storočí. Z dokumentov boli pre nás okrem iného kľúčové kanonické vizitácie.

Kanonická vizitácia Košice farnosť Ťahanovce. Datovanie 23. september 1811. • Canonical visitation of the Košice parish of Ťahanovce dated 23rd September 1811.

Prvá biskupská (tzv. „veľká“) kanonická vizitácia v Košiciach sa uskutočnila v roku 1771 za účasti posledného jágerského biskupa Karola Eszterházyho. V spomínanej vizitácii zo dňa 9. augusta 1771 sa uvádza, že: „... farnosť Košice – Košická Nová Ves v Abovskom komitáte, a v južnom dištrikte toho istého mena sa nachádzajúca v onej filiálke Ťahanovce v Šarišskom komitáte, bola skutočne kanonicky skontrolovaná.“ Okrem iného sa tam spomína, že v tomto obvode nie sú postavené žiadne kríže, sochy ani stavby.

Kanonická vizitácia Košice farnosť Ťahanovce. Datovanie 23. september 1811. • Canonical visitation of the Košice parish of Ťahanovce dated 23rd September 1811.

V poradí druhá kanonická vizitácia sa v Ťahanovciach konala v roku 1811.3 Uskutočnil ju prvý košický biskup Mons. Ondrej Szabó.4 Relatívne rozsiahla zápisnica obsahuje okrem výpočtu cirkevných reálií aj záležitosti týkajúce sa povinností kňazov, farníkov, farnosti, škôl a pod. Dôležitou informáciou je, že v tejto vizitácii sa hneď niekoľkokrát spomína stará kresťanská ťahanovská kaplnka, postavená pri Prešovskej ceste.5 V texte vizitácie je zahrnutá do nasledujúceho článku: § 6. De Crucibus, Statuis, in Cæmeterio, vel alibi extra Ecclesiam Consistentibus (§ 6. O krížoch, sochách, postavených na cintorínoch alebo iných miestach, mimo kostola). Objekt je označený ako „Columna vero murata,“ čiže murovaný stĺp. Ide o najstaršiu známu doloženú písomnú zmienku o murovanom stĺpe. Aj preto sme sa tohto názvu počas výskumu pridržiavali. Zo spomínanej kanonickej vizitácie je evidentné, že murovaný stĺp sa nachádza v majetku ťahanovskej cirkvi a je v poškodenom, schátralom stave: „... ten murovaný stĺp, všetkými opustený (nemá žiadneho patróna, ktorý by sa o stĺp staral), je poškodený a zo dňa na deň (každým dňom) viac chátra.“ Pokiaľ mala vzniknúť nejaká socha, kaplnka, svätý obraz alebo kríž, musela byť povinne zabezpečená finančná dotácia do budúcnosti.6 Pre nás bola podstatná informácia, že v dobe, kedy bola spísaná vizitácia, bol murovaný stĺp už v dezolátnom stave bez známeho mena fundátora a základiny. Zápisnica zo zmienenej vizitácie bola spísaná na Biskupskom úrade v Košiciach poverenými osobami v dňoch 22. – 23. septembra 1811. Po uskutočnenej vizitácii boli takmer bezprostredne spísané body k prerokovanej vizitácii z roku 1811. Tu sme našli nasledovnú zaujímavú informáciu: „Keďže tento murovaný stĺp nemá žiadneho patróna (nie je nikto, kto by sa o to staral) a každým dňom sa viac ničí, chátra, ak prechádzajúcim okolo slúži na pohoršenie a ani sa nedá nájsť spôsob (riešenie), nemožno nájsť toho, kto by zobral na starosť jeho opravu a výdavky, nech sa zbúra (zničí, zdemoluje). Spísané v Košiciach, 2. septembra 1812 na Biskupskom úrade.“7

Koniec ukážky

Table of Contents

Titulná strana / Title page

ŤAHANOVSKÁ LEGENDA